RESOLUCIÓN do 7 de outubro de 2025, da Dirección Xeral de Urbanismo, pola que se fai pública a aprobación definitiva da modificación puntual do Plan xeral de ordenación municipal do Concello do Carballiño na ordenanza número 9, equipamentos e dotacións.
Consellería de Vivenda e Planificación de Infraestruturas — III. Outras disposicións — 16/10/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación definitiva da modificación puntual do Plan xeral de ordenación municipal do Concello do Carballiño na ordenanza núm. 9 equipamentos e dotacións, mediante a Orde da Conselleria de Vivenda e Planificación de Infraestruturas do 3 de outubro de 2025, que figura como anexo.
Unha vez inscrita a devandita modificación puntual do Plan xeral de ordenación municipal no Rexistro de Ordenación do Territorio e Planeamento Urbanístico de Galicia, a documentación íntegra deste, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Así mesmo, o informe ambiental estratéxico e a demais documentación do procedemento de avaliación ambiental do referido plan poderá ser consultada na seguinte ligazón:
https://medioambiente.xunta.gal/busca-por-palabra-clave?p_p_id=aaeKeyword_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeKeyword_WAR_aae__spage=%2Fportlet_action%2Faae%2FdetalleProxecto%3Fid%3D2636&_aaeKeyword_WAR_aae_id=2636
Santiago de Compostela, 7 de outubro de 2025
O Concello do Carballiño remite o expediente de referencia para a súa aprobación definitiva, conforme o disposto no artigo 60.13 da Lei 2/2016, do 10 de febreiro, do solo de Galicia (LSG), e 144.13 do seu regulamento (RLSG).
Analizada a documentación achegada e vista a proposta literal que eleva a Dirección Xeral de Urbanismo, resulta:
Antecedentes:
I.1. O Concello do Carballiño dispón dun Plan xeral de ordenación municipal (PXOM) aprobado definitivamente o 11.3.1999, con sete modificacións puntuais.
I.2. A tramitación ata o momento da modificación puntual foi a seguinte:
– O 18.12.2023, a Dirección Xeral de Calidade Ambiental, Sostibilidade e Cambio Climático ditou a resolución, publicada no DOG do 8.1.2024, en que resolve non someter a modificación puntual (MP) ao procedemento de avaliación ambiental estratéxica ordinaria. Xunta os informes correspondentes ás consultas previas da Dirección Xeral de Ordenación do Territorio e Urbanismo, e do Instituto de Estudos do Territorio.
– Informes municipais técnico e xurídico previos á aprobación inicial, do 22.4.2024 e 24.4.2024, respectivamente.
– O Pleno do Concello, na sesión do 30.5.2024, aprobou inicialmente a MP e someteuna a información pública durante dous meses mediante anuncios no diario
La Región
do 24.6.2024, e no DOG do 24.6.2024. Non se presentou alegación ningunha.
– Déuselles audiencia aos municipios limítrofes de Boborás, Leiro, Maside, O Irixo, Piñor, San Amaro e San Cristovo de Cea. Constan unicamente informes de: Concello de Piñor, do 23.10.2024, de non ser relevante para ese concello; e do Concello de Leiro, do 25.10.2024, sen obxeccións.
– Así mesmo, consta no expediente a seguinte documentación:
• Informe favorable, do 5.12.2024, da Axencia Galega de Infraestruturas (AXI).
• Informe favorable, do 10.10.2024, do Servizo de Montes da Consellería do Medio Rural.
• Informe favorable, do 5.2.2025, da Dirección Xeral do Patrimonio Cultural.
• Informe favorable condicionado, do 11.10.2024, da Deputación Provincial de Ourense.
• Informe favorable, do 20.10.2024, do Instituto de Estudos do Territorio (IET).
• Informe favorable, do 30.9.2024, de Augas de Galicia.
• Informe do 7.1.2025, da Dirección Xeral de Urbanismo, sobre o resultado do trámite do artigo 60.7 da LSG.
• Informe do 23.9.2024, da Delegación do Goberno en Galicia, sen alegacións.
• Informe favorable condicionado do 3.10.2024, da Secretaría Xeral de Telecomunicacións e Ordenación de Servizos de Comunicación Audiovisual.
• Oficio do 21.10.2024, da Dirección Xeral de Simplificación Administrativa e do Patrimonio da Consellería de Facenda e Administración Pública, sobre notificación á Consellería de Sanidade.
• Requirimento de documentación, do 2.12.2024, da Confederación Hidrográfica do Miño-Sil, con contestación do 11.12.2024 de Viaqua, Gestión Integral de Aguas de Galicia, S.A.U.
• Informe favorable condicionado á obtención da modificación de características da autorización de vertedura con núm. de expediente V/32/00107A-1, do 10.1.2025.
• Informe xurídico municipal previo á aprobación provisional do 24.1.2025.
– O Pleno Municipal, na sesión do 30.1.2025, acordou aprobar provisionalmente a MP.
– Consta a Resolución, do 1 de agosto de 2025, da obtención da modificación das características da autorización de vertedura con número de expediente V/32/00107A-1
I.3. Con datas do 7.2.2025 e 7.8.2025, conforme o disposto no artigo 60.13 da LSG, tivo entrada na Xunta de Galicia oficio do Concello do Carballiño acompañado do expediente administrativo e do documento dilixenciado aprobado provisionalmente.
Análise e consideracións da modificación puntual:
II.1. O ámbito da modificación puntual é a ordenanza núm. 9 –Equipamentos e dotacións– da normativa do PXOM. Afecta, polo tanto, a todos os enclaves do termo municipal en que resulta de aplicación a dita ordenanza, aínda que a maior parte dos parámetros modificados son de aplicación unicamente á parcela da actual estación de autobuses. Non se efectúan cambios na ordenación, na clasificación nin na cualificación do solo.
II.2. O obxectivo da modificación puntual é habilitar normativamente a posibilidade de levar a cabo un equipamento de uso sanitario nunha parcela cualificada coa ordenación núm. 9 –Equipamentos e dotacións–. Xustifícase pola necesidade de mellorar a atención sanitaria na comarca a través dunha actuación prevista no Plan de infraestruturas sanitarias de atención primaria, aprobado pola Consellería de Sanidade da Xunta de Galicia no ano 2021, que prevé a execución dun novo centro sanitario na vila do Carballiño.
II.3. Ao PXOM do Carballiño, aprobado definitivamente o 11.3.1999, resúltalle de aplicación o establecido no punto 2 da disposición transitoria primeira da LSG para o planeamento non adaptado á Lei 9/2002, do 30 de decembro, conservando a súa vixencia ata a súa revisión ou adaptación á LSG, consonte unhas regras de aplicación para cada clase de solo. Corrixirase, polo tanto, o sinalado no punto 6.7.2 da parte I. Información da memoria xustificativa –Planeamento urbanístico en vigor– onde se recolle parte do contido do punto 1 da disposición transitoria primeira, en vez do contido do punto 2 da dita disposición.
II.4. O documento da MP debe corrixir o erro detectado no informe favorable condicionado da Deputación Provincial de Ourense do 11.10.2024 na epígrafe III.4.1, subepígrafe primeiro, e deberá identificar correctamente as estradas provinciais afectadas.
II.5. Acredítase o cumprimento da condición contida no informe do 10.1.2025, da Confederación Hidrográfica del Miño-Sil, respecto da obtención da modificación das características da autorización de vertedura con número de expediente V/32/00107A-1 obtida mediante a Resolución do 1 de agosto de 2025.
A competencia para resolver sobre a aprobación definitiva dos instrumentos de planeamento xeral e das súas modificacións puntuais corresponde á conselleira de Vivenda e Planificación de Infraestruturas, de conformidade co disposto nos artigos 60, 61.1, 83.6 da LSG e nos artigos 146.1 e 200.5 do RLSG; en relación co Decreto 42/2024, do 14 de abril, polo que se establece a estrutura orgánica da Xunta de Galicia e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
Resolución:
En consecuencia, e ao abeiro do disposto nos artigos 83 e 60.16 da LSG,
1. Aprobar definitivamente a modificación puntual do PXOM do Carballiño no ámbito da ordenanza 9-Equipamentos e dotacións, condicionada á emenda dos erros sinalados nas epígrafes II.3 e II.4 anteriores.
2. De conformidade co artigo 88 da Lei 2/2016, do 10 de febreiro, do solo de Galicia, e artigo 212.1 do seu regulamento, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
3. De conformidade co disposto polos artigos 82 da Lei 2/2016, do 10 de febreiro, do solo de Galicia, e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas da MP do PXOM aprobada definitivamente.
4. Notifíquese esta orde ao Concello e publíquese no
Diario Oficial de Galicia
.
5. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.